บอร์ดเอ็กซิมแบงก์ ตั้ง‘พิศิษฐ์’เป็นเอ็มดี
กระทรวงการคลังตั้ง &#8220;พิศิษฐ์ เสรีวิวัฒนา&#8221; เป็นกรรมการผู้จัดการเอ็กซิมแบงก์
13 พ.ค. 2559

กระทรวงการคลังตั้ง “พิศิษฐ์ เสรีวิวัฒนา” เป็นกรรมการผู้จัดการเอ็กซิมแบงก์
นายมนัส แจ่มเวหา ประธานกรรมการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า คณะกรรมการธนาคารได้มีมติแต่งตั้งนายพิศิษฐ์ เสรีวิวัฒนา ดำรงตำแหน่งกรรมการผู้จัดการเอ็กซิมแบงก์ โดยได้รับความเห็นชอบจาก รมว.คลัง ทั้งนี้ นายพิศิษฐ์ เป็นกรรมการผู้จัดการคนที่ 5 ของธนาคาร มีวาระดำรงตำแหน่ง 4 ปี โดยมีผลตั้งแต่วันที่ 1 มิ.ย. 2559 
นายมนัส กล่าวว่า การที่คณะกรรมการคัดเลือกนายพิศิษฐ์ เนื่องจากเป็นผู้มีประสบการณ์การทำงานด้านการเงินการธนาคาร รวมถึงการปฏิรูปสถาบันการเงิน ทั้งยังมีความพร้อมด้านวิสัยทัศน์และศักยภาพที่จะบริหารองค์กรให้มีฐานะมั่นคงควบคู่ไปกับการสนับสนุนนโยบายของรัฐบาล โดยปรับแผนธุรกิจของ EXIM BANK ให้มีบทบาทในเชิงรุก พร้อมทำงานร่วมกับหน่วยงานภาครัฐและเอกชนที่เกี่ยวข้องเพื่อเสริมสร้างศักยภาพการแข่งขันของผู้ประกอบการไทยในเวทีการค้าการลงทุนระหว่างประเทศ จึงเหมาะสมที่จะดำรงตำแหน่งดังกล่าว
ปัจจุบัน นายพิศิษฐ์ ดำรงตำแหน่งรองผู้อำนวยการอาวุโส กลุ่มลงทุนและบริหารการเงิน ธนาคารออมสิน และเคยดำรงตำแหน่งผู้บริหารสถาบันการเงินชั้นนำของไทยและต่างประเทศ